Hans Christian Schmidt (V), 1999-04-07:
Venstre har længe ønsket, at der blev udformet en overordnet strategi for kemikalieområdet, og Venstre tillægger en styrket indsats på kemikalieområdet afgørende vægt.
Vi har derfor set frem til denne redegørelse, siden Folketinget i januar 1997 vedtog D 49 og besluttede, at der skulle udarbejdes en strategi.
Vi hilser således forslaget velkommen.
Politikken på kemikalieområdet har længe været præget af spredte tiltag foretaget på baggrund af ensidige ønsker om at afskaffe mange kemikalier.
Dette har også medført flere hovsaløsninger, og det er Venstre selvfølgelig modstander af.
For Venstre er kemikalieområdet nemlig meget vigtigt.
Der er kemikalier overalt, hvor mennesker færdes i dag, i hjemmet, på arbejdspladsen, på skoler, i daginstitutioner, og derfor er der ikke plads til at lave den her slags hovsaløsninger og andet, hvor vi har oplevet nogle forfejlede indgreb.
Vi skal
derimod med i en prioritering.
Venstre er overordnet enig i regeringens målsætninger.
Vi mener, det er afgørende, at den fælles EU-politik bliver mere effektiv og forenkles, således at EU-vurderingsprocessen bliver hurtigere.
Det internationale samarbejde er en afgørende faktor i bekæmpelsen af farlige og miljøskadelige kemikalier.
Kemikalier er grænseoverskridende, og derfor er en samlet indsats en forudsætning for et vellykket resultat.
Venstre ønsker således, at hovedvægten bliver lagt på international regulering og en styrkelse af EU-reguleringen.
Vi finder det ligeledes vigtigt at få skabt et helt og fyldestgørende billede af de 100.000 stoffer inden for EU, der er omfattet af forordningen om eksisterende stoffer.
Herefter skal der arbejdes for at afskaffe anvendelse af de mest problematiske stoffer.
Det er efter Venstres opfattelse hårdt tiltrængt, at listen over uønskede stoffer revideres.
Vi kan derfor bakke helt op om det forslag, der er fremsat.
Det er afgørende, at vi har styr på og overblik over, hvilke stoffer der er farlige.
Forbrugerne skal ligeledes sikres mod skadelige virkninger fra produkter ved at producenterne pålægges et større ansvar, en forpligtelse til at oplyse om eventuelle bivirkninger, uden at dette dog resulterer i en omvendt bevisbyrde, hvor producenterne skal bevise, at stofferne er ufarlige.
Det er ikke rimeligt at afvente det endegyldige bevis for et stofs skadelige egenskaber i tilfælde, hvor der er risiko for alvorlig skade på mennesker eller miljø.
Det er derfor vigtigt for Venstre, at politikken på dette område udarbejdes på baggrund af fornuftige argumenter og saglig dokumentation.
Vi ser derfor gerne, at der gøres en indsats for at forbedre dialogen om kemiske stoffer, og at der kommer en mere kvalificeret debat, hvor også, som ministeren var inde på, nytteværdien af kemiske stoffer fremgår.
Vi har forstået af høringssvarene, at der blandt andet er blevet foreslået oprettelse af et miljørisikoråd knyttet
til Akademiet for de tekniske Videnskaber
Rådet skulle efter forslaget medvirke til at sikre en kvalificeret debat om emner inden for miljø og sundhed, hvor debatten skulle bygge på saglighed, helhed og proportionalitet.
Vi vil selvfølgelig meget gerne drøfte forslaget.
En konstruktiv debat, som der senest er sket på pesticidområdet i Bichel-udvalget, der har gennemarbejdet og meget seriøst behandlet hele pesticidområdet, finder Venstre eksemplarisk.
Man kunne måske forestille sig noget lignende på kemikalieområdet, i hvert fald trænger kemikalieområdet til at blive oplyst - belyst, om man vil.
Bichel-udvalget fik gennem deres bredtfavnende ekspertise sat kraftig spot på pesticidområdets vigtige problemer; et resultat, der fremkom på baggrund af dygtige faglige vurderinger, og en sådan gennemgang vil være af betydning også for kemikalieområdet.
Regeringen vil arbejde for øget tempo i anvendelsesbegrænsningsarbejdet.
Det er Venstre tilhænger af, men må endnu en gang opfordre til at styrke det internationale samarbejde.
Lokale danske forbud og anvendelsesbegrænsninger kan være problematiske, hvilket jeg også forstår at regeringen ligeledes erkender.
Regeringens strategi lægger op til, at gruppen af produkter, der skal anmeldes til produktregistret, skal udvides.
Den foreslår da også, at produkter, der udelukkende anvendes til privat brug samt produkter, der ikke er omfattet af farlighedsbegrebet, skal anmeldes til produktregistret.
Eftersom resten af EU ikke har tilsvarende krav om anmeldelse af kemiske stoffer og produkter, kan det måske forudses, at der kan blive problemer med at skaffe detaljerede sammensætningsoplysninger fra udenlandske producenter og leverandører, og herved kunne man jo frygte, at danske virksomheder og forbrugere vil gå glip af nye, mindre miljøskadelige produkter, da anvendelsen ikke bliver accepteret i produktregistret på grund af de manglende oplysninger.
Vi beder blot om, at ministeren her har øje for den udvikling, så det ikke er det, der vil ske.
Venstre glæder sig til den følgende videre debat og ser frem til at høre ministerens svar, og vi vil selvsagt arbejde konstruktivt med at skabe en seriøs debat på hele kemikalieområdet.
Den må også gerne indeholde nogle flere analyser, sådan at vi får kastet lys over hele området, som jo altså ikke har været udsat for samme gennemgang som andre miljøemner.